Hele tre af de i alt 11 nordjyske kommuner er repræsenteret i toppen af LO's jobcenterindeks, der rangerer de kommunale jobcentre, ud fra brugen af uddannelse som aktivering, det generelle aktiveringsomfang, længde på ikke-vestlige indvandreres ledighedsperiode samt længden af den gennemsnitlige sygedagpengeperiode og det gennemsnitlige ledighedsforløb. Helt i top ligger Holstebro Kommunes jobcenter, men umiddelbart derefter følger Frederikshavn og Læsø Kommuners jobcentre inden Thisted melder ind på fjerdepladsern og Aalborg på 10. pladsen. Frederikshavn-Læsø Jobcenter har faktisk formået at bevare deres topplacering fra 2. til 4. kvartal 2016 hvor det seneste jobcenterindeks blev lavet, og det skyldes, ifølge undersøgelsen, at Frederikshavn og Læsø kommuner i høj grad bruger uddannelse som aktivering. Det er faktisk hele 49,2 procent af aktiveringen, der udmøntes som uddannelse, og det kan kun Ærø gøre bedre. Derudover kan jobcenteret i Frederikshavn og Læsø bryste sig af en gennemsnitlig sygedagpengeperiode der er næsten tre uger kortere end gennemsnittet. I en pressemeddelelse skriver Frederikshavn Kommune, at man har et intensiveret fokus på at opkvalificere ledige borgere, så deres kompetencer passer ind i arbejdsmarkedets efterspørgsel, og det giver pote. - Vi arbejder ud fra de redskaber, som erfaring og statistik viser er bedst for den arbejdsløse og tilknytningen til arbejdsmarkedet. Når det er sagt, så har vi fokus på individuelle bedømmelser i vores indsats, og kombinationen giver resultater på bundlinjen for Frederikshavn Kommune, siger John Karlsson (Soc.dem.), formand for Arbejdsmarkedsudvalget, Frederikshavn Kommune. Det halter til gengæld med at få de ledige, der har ikke-vestlig baggrund, i arbejde. Deres ledighedsperiode er nemlig mere end seks uger længere end de øvrige ledige i kommunen. Blandt de nordjyske kommuner er jobcenteret i Mariagerfjord dårligst placeret. De indtager sammen med tre andre kommuner 55. pladsen. Overblik: Sådan er de nordjyske jobcentre placeret i LO's jobcenterindeks

Referat:
Jobcenter Frederikshavn-Læsø bruger i meget høj grad uddannelse som aktivering.